**ELŐTERJESZTÉS**

A Gazdasági és Városstratégiai Bizottság

2016. december 12-i ülésére

**A MTESZ Vas Megyei Egyesület támogatási kérelme**

A Műszaki és Természettudományi Egyesületek Szövetségének (MTESZ) Vas Megyei Egyesülete és Zala Megyei Szervezete a Nyugat-dunántúli Környezetvédelmi Központtal közösen folytatja a „Zöld Béka” elnevezésű programot. A jótékonysági célú környezetvédelmi kezdeményezés közel 20 éves múltra tekint vissza és két részből áll. Az egyik rész a belépődíjas jótékony célú környezetvédelmi rendezvény, a másik rész pályázat meghirdetése Vas és Zala megye általános és középiskolai tanulóinak. A rendezvényből befolyó összegeket kuratóriumi döntés alapján osztják el a pályázaton nyertes iskoláknak, akik a környezetvédelmi nevelési, oktatási tevékenységük segítéséhez szükséges tárgyi eszközökre fordíthatják az összeget. A támogatásokat egy pályázati rendszer keretében, minden év áprilisában a Föld Napján adják át a pályázaton részt vett iskoláknak.

A jótékonysági rendezvény keretében a környezetvédelmi nevelés ügye iránt elkötelezett magánszemélyek, gazdasági társaságok és önkormányzatok lehetőségeikhez igazodó összegű felajánlást tehetnek.

A 2015. évre a 370/2015. (XII.07.) GVB. határozat értelmében a Műszaki és Természettudományi Egyesületek Szövetségének Vas és Zalai Megyei Szervezete által megrendezésre kerülő „Zöld Béka” c. akció 300.000,- Ft támogatásban részesült a Környezetvédelmi kiadások terhére. A támogatási összegről a Szervezet határidőre elszámolt.

Jelen előterjesztésnek pénzügyi kihatása **300.000,- Ft,** amely az Önkormányzat 2016. évi költségvetéséről szóló 5/2016.(III.1.) önkormányzati rendelet „Környezetvédelmi kiadások” előirányzata terhére biztosítható.

Kérem a Tisztelt Bizottságot, hogy a napirendet megtárgyalni, valamint döntését meghozni szíveskedjék.

Szombathely, 2016. november „ „

/: dr. Puskás Tivadar :/

**Határozati javaslat**

**…./2016.(XII.12.) GVB számú határozat**

A Gazdasági és VárosstratégiaiBizottság megtárgyalta a Műszaki és Természettudományi Egyesületek Szövetség (MTESZ) Vas Megyei Egyesület támogatási kérelmét és Szombathely Megyei Jogú Város Szervezeti és Működési Szabályzatáról szóló 34/2014. (XI.3.) önkormányzati rendelet 52.§ (1) bekezdés 56. pontjában foglaltak alapján

* + 1. változat: - a „Zöld Béka” akció lebonyolításához **300.000,- Ft támogatást biztosít** az Önkormányzat 2016. évi költségvetéséről szóló 5/2016.(III.1.) önkormányzati rendelet „Környezetvédelmi kiadások” sora terhére utólagos elszámolás mellett.
    2. változat: - a „Zöld Béka” akció lebonyolításához pénzügyi **támogatást nem áll módjában biztosítani**.

**Felelős**: Lendvai Ferenc a Gazdasági és Városstratégiai Bizottság elnöke

(a végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, Közgazdasági és Adó Osztály vezetője)

**Határidő**: 2016. december 31.